ROMÂNIA
JUDEŢUL SUCEAVA
PRIMĂRIA MUNICIPIULUI CÂMPULUNG MOLDOVENESC

ANUNȚ
privind organizarea procesului de informare și consultare a comunității locale în cadrul pregătirii unui proiect Noul Bauhaus European (NEB)

Primăria Municipiului Câmpulung Moldovenesc informează cetățenii că, în perioada 4–5 septembrie 2026, pe platoul central al municipiului, va fi organizat un stand de informare și consultare a comunității locale, în cadrul demersurilor de pregătire a proiectului „Revitalizarea patrimoniului cultural și a spațiilor publice urbane în municipiul Câmpulung Moldovenesc”.
Proiectul este pregătit în vederea depunerii spre finanțare în cadrul Programului Regional Nord-Est 2021–2027, Prioritatea 7 – „Nord-Est – o regiune mai atractivă”, Obiectivul specific RSO5.1 – Promovarea dezvoltării integrate și incluzive în domeniul social, economic și al mediului, precum și a culturii, a patrimoniului natural, a turismului durabil și a securității în zonele urbane, Operațiunea „Implementarea inițiativei Noul Bauhaus European (NEB)”.
Noul Bauhaus European (NEB) promovează dezvoltarea unor proiecte bazate pe sustenabilitate, estetică și incluziune, în cadrul cărora implicarea comunității reprezintă un element important în identificarea nevoilor și în definirea intervențiilor asupra spațiilor urbane.
Demersul de pregătire a proiectului este corelat cu procesul de actualizare a Strategiei Integrate de Dezvoltare Urbană (SIDU) a Municipiului Câmpulung Moldovenesc, în concordanță cu valorile și principiile Noului Bauhaus European.
În acest context, dorim să aflăm opiniile, nevoile și ideile comunității cu privire la revitalizarea și valorificarea Cinematografului Moldova și a spațiilor publice din zona centrală a municipiului.
În cadrul întâlnirii vor fi prezentate informații privind proiectul și direcțiile avute în vedere, iar participanții vor putea discuta cu echipa de proiect, completa chestionare și formula observații, idei și propuneri.
Rezultatele consultării vor fi centralizate și vor fi avute în vedere în procesul de dezvoltare și definitivare a proiectului, precum și, după caz, în procesul de actualizare a Strategiei Integrate de Dezvoltare Urbană.
Vă invităm să participați la procesul de consultare și să contribuiți cu idei și propuneri.
Perioada: 4–5 septembrie 2026
Interval orar: vineri 10:00-18:00; sambata:10:00-15:00
Locul: Platoul central al municipiului Câmpulung Moldovenesc

Vă așteptăm să discutăm despre viitorul acestor spații și despre ceea ce ne dorim, împreună, pentru centrul municipiului Câmpulung Moldovenesc.
